b"\n_START_ARTICLE_\nCasa Querol (Reus)\n_START_SECTION_\nDescripci\xc3\xb3\n_START_PARAGRAPH_\nD'aquesta casa en destaca la combinaci\xc3\xb3 d'estils, tant pel que fa a les solucions arquitect\xc3\xb2niques com a les ornamentals._NEWLINE_A la planta baixa hi trobem unes cartel\xc2\xb7les amb volutes que recorden formes j\xc3\xb2niques. L'arc escarser de la finestra de l'entres\xc3\xb2l \xc3\xa9s flanquejat per columnes amb capitell de l\xc3\xadnies cor\xc3\xadnties, mentre que la barana \xc3\xa9s molt treballada amb motius vegetals._NEWLINE_El balc\xc3\xb3 del primer pis \xc3\xa9s d'inspiraci\xc3\xb3 medievalista. Al segon pis s'hi combinen elements arquitect\xc3\xb2nics m\xc3\xa9s cl\xc3\xa0ssics amb altres de tend\xc3\xa8ncies g\xc3\xb2tiques._NEWLINE_Els esgrafiats contenen dos escuts, en un dels quals hi ha representada la rosa de Reus, i en l'altre, l'escut dels Querol-Bofarull. Al coronament apareixen tres pilars octogonals que emmarquen la zona central ocupada per un plaf\xc3\xb3 amb la data de construcci\xc3\xb3, 1901._NEWLINE_El fons vermell\xc3\xb3s d'imitaci\xc3\xb3 d'obra vista contrasta amb els tons m\xc3\xa9s clars de la pedra sorrenca.\n_START_SECTION_\nHist\xc3\xb2ria\n_START_PARAGRAPH_\nEl 1901, Ferran de Querol i de Bofarull, que va ser escriptor i va ocupar els c\xc3\xa0rrecs d'alcalde de Tarragona i president de la Diputaci\xc3\xb3, entre d'altres, va fer construir de nova planta, al costat del Palau Bofarull, tamb\xc3\xa9 de la seva propietat, un estret edifici d'habitatges entre mitgeres. L'estretor de la fa\xc3\xa7ana deixa lloc nom\xc3\xa9s a una obertura per planta. La decoraci\xc3\xb3 de la fa\xc3\xa7ana, ecl\xc3\xa8ctica, presenta influ\xc3\xa8ncies de les decoracions modernistes europees de l'\xc3\xa8poca i barreja formes sorgides de dissenys del passat, cosa que indica que l'arquitecte coneixia el que s'estava fent a l'estranger."